A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK A nukleáris létesítmények leszerelése és a radioaktív hulladék kezelése: a Közös Kutatóközpont (KKK) által az Euratom-Szerződés alapján végzett tevékenységből fakadó nukleáris kötelezettségek teljesítése /* COM/2013/0734 final */





A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK A nukleáris létesítmények leszerelése és a radioaktív hulladék kezelése: a Közös Kutatóközpont (KKK) által az Euratom-Szerződés alapján végzett tevékenységből fakadó nukleáris kötelezettségek teljesítése 1. Összefoglaló Ennek a közleménynek az a célja, hogy naprakész adatokat szolgáltasson az Európai Bizottság Közös Kutatóközpontjának (KKK) irányítása alatt végrehajtott, a nukleáris létesítmények leszerelésére és a nukleáris hulladék kezelésére irányuló program (a továbbiakban: leszerelési és hulladékkezelési program) előrehaladásáról. A naprakész adatok a legutóbbi közlemény[1] óta eltelt időszakra (2008–2012) vonatkozó adatokat, valamint a jövőre vonatkozó előrejelzést foglalják magukban. Az elmúlt négy évben a program új lendületet kapott, több fontos területen is sikerült komoly eredményeket elérni. A program keretében a legjelentősebb tevékenységek a KKK isprai telephelyén (Olaszország) folynak, mivel ott található a KKK legtöbb leállított nukleáris létesítménye. A KKK többi nukleáris létesítményének telephelyén – a németországi Karlsruhéban, a hollandiai Pettenben és a belgiumi Geelben – leszerelési tevékenység jelen pillanatban csak viszonylag korlátozott terjedelemben folyik, mivel a nukleáris létesítmények még mindhárom telephelyen üzemelnek. A KKK isprai szervezeti egységei arra összpontosítják törekvéseiket, hogy megtervezzék és a telephelyen belül felépítsék a hulladék jellemzőinek meghatározását, kezelését és kondicionálását (a leszerelés-előkészítő tevékenységet) lehetővé tévő létesítményeket. A leszerelés után a KKK isprai telephelye hulladékának teljes mennyiségét kondicionálás után mindaddig a telephelyen kell tárolni, amíg Olaszországban nincsenek ideiglenes vagy végleges lerakók. A KKK ezért ideiglenes tárolólétesítményt épít a telephelyen. A nem használt nukleáris anyagok többségét időközben már vagy elszállították a telephelyről, vagy jelenleg folyik harmadik feleknek való átadásuk. A három másik telephelyen tovább folytatódott a korábbi kutatómunkához igénybe vett, már nem használt létesítményekkel és felszereléssel, valamint a fűtőanyagok és az egyéb nukleáris anyagok telephelyről való elszállításával kapcsolatos leszerelés-előkészítő tevékenység. A négy telephely az aktualizált terv alapján, a 2014–2020 közötti időszakra, az új többéves pénzügyi keret időtartamára összpontosítva felülvizsgálta költségvetési előirányzatait, amelyeket a 2020 után felmerülő kiadásokra vonatkozó előrejelzésekkel is kiegészítettek. A KKK 2013 utáni teljes leszerelési és hulladékkezelési programjának teljes becsült összege 989,2 M EUR2012. Az előző közlemény óta a kockázatmérséklő stratégia több, a belső szervezettel összefüggő előrelépést tett lehetővé, valamint hozzájárult ahhoz, hogy 2009. november 27-én rendezési megállapodás aláírására kerüljön sor az Európai Atomenergia-közösség és az olasz kormány között. A megállapodás a következőkre terjed ki: – az isprai 1. számú reaktor leszerelésével összefüggő felelősség átruházása az olasz kormányra a KKK isprai telephelyén korábban folytatott nukleáris kutatási tevékenységekkel kapcsolatosan Olaszországot terhelő kötelezettségek ellenében, – a KKK isprai telephelyén található összes hulladéknak a leszerelési és hulladékkezelési program végéig a jövőbeni olasz országos radioaktívhulladék-lerakóba való átszállítására vonatkozó feltételek, – azon kockázat korlátozása, hogy az olasz hulladékátvételi kritériumok későbbi változása esetén újrakondicionálják a hulladékot. A következő kiemelt lépésekben intézkedéseket kell hozni és meg kell állapodni a megfelelő külső partnerekkel a következőkről: – az Isprára vonatkozó rendezési megállapodás végrehajtásának ütemterve, különösen az isprai 1. számú reaktorra vonatkozó engedély átruházása tekintetében, – a szabályozási ellenőrzési eljárás, annak érdekében, hogy az jobban megfeleljen a KKK isprai telephelye leszerelési projektjeinek, – a hulladék – különösen a KKK isprai telephelyéről és karlsruhei telephelyéről származó hulladék – végleges elhelyezésének összköltsége, – a KKK petteni telephelye nagy fluxusú reaktorának a későbbi leállításakor és a leszerelési munkálatok befejezésekor történő átruházására vonatkozó feltételek. A KKK leszerelési és hulladékkezelési programjának irányító bizottsága rendszeresen értékeli a leszerelésre vonatkozó stratégiákat, valamint a kiadások alakulását. A KKK együttműködik továbbá a leszereléssel és hulladékkezeléssel foglalkozó független szakértői csoporttal, amely a műszaki projektekkel és a költségvetési előirányzatokkal kapcsolatban ad tanácsot. Egy 2011–2012-ben végzett külső szakértői értékelés megállapította, hogy jelentős előrelépés történt, és támogatta a különböző telephelyeknek a leszerelési és hulladékkezelési program jövőbeni végrehajtására vonatkozó aktualizált tervét. 2. A közlemény célja Ennek a közleménynek az a célja, hogy naprakész adatokat szolgáltasson az Európai Parlamentnek és a Tanácsnak az Európai Bizottság Közös Kutatóközpontjának irányítása alatt végrehajtott, az elhasznált nukleáris létesítmények leszerelésére és a nukleáris hulladék kezelésére irányuló program előrehaladásáról. Ez a közlemény a 2008-ben elkészített és 2009-ben közreadott közlemény[2], valamint az 1999-ben, illetve 2004-ben közzétett korábbi közlemények folytatása. 3. Háttér A Közös Kutatóközpont 1957-ben az Euratom-Szerződés 8. cikke alapján, eredetileg kizárólag az atomenergiával kapcsolatos tevékenység végzésére jött létre, majd a nyolcvanas évektől kezdődően – a Bizottság szakpolitikai főigazgatóságai és más intézmények igényeinek kielégítése céljából – tevékenységi körét újabb területekkel is kiegészítette; a nukleáris tevékenység ma a KKK tevékenységének egynegyedét teszi ki. Az Euratom-Szerződés alapján a KKK-nak magának kell gondoskodnia nukleáris kötelezettségeinek teljesítéséről, és a végleges leállítást követően magának kell leszerelnie létesítményeit. Ezt a célt egy, az Európai Parlament és a Tanács egyetértésével létrehozott külön költségvetési előirányzat is szolgálja. A leszerelési és hulladékkezelési program a KKK valamennyi nukleáris létesítményére vonatkozik az isprai, a karlsruhei, petteni és geeli telephelyeken függetlenül attól, hogy már leállították őket vagy még üzemben vannak. A KKK a gyakorlatban azt vállalta, hogy már nem használt létesítményeit teljes mértékben leszereli, és korlátozás nélküli használatra felszabadítja (azaz feloldja a rájuk vonatkozó radiológiai korlátozásokat). A KKK leszerelési és hulladékkezelési programjának irányító bizottsága, mely évente háromszor ülésezik, nyomon követi a leszerelésre vonatkozó stratégiák végrehajtását, valamint a kiadások alakulását. 4. A leszerelési program eredményei (2008–2012) A KKK karlsruhei, petteni és geeli telephelyein jelenleg folyik nukleáris kutatási tevékenység. Isprában – a ciklotron, a biztosítéki programot támogató laboratóriumok és a hulladékgazdálkodási létesítmények kivételével – már több évvel ezelőtt minden létesítményt (a reaktorokat és a nukleáris laboratóriumokat) véglegesen leállítottak. A leszerelési és hulladékkezelési program ezért jóval előbbre tart a KKK isprai telephelyén, mint másutt. 4.1. KKK-Ispra (Olaszország) Olaszországban jelenleg nincs központosított országos radioaktívhulladék-lerakó vagy ideiglenes tárolólétesítmény. Ezen túlmenően a radioaktív hulladék régiók közötti szállítását a regionális és helyi hatóságok által kiadott irányelvek szabályozzák. Ezzel összefüggésben a KKK isprai telephelye több hulladékkezelő és -kondicionáló létesítményt épít. A KKK isprai telephelye leszerelési és hulladékkezelési programjának öt alapvető célja van: – a nem használt létesítmények biztonságos állapotban tartása a hatályos biztonsági előírásoknak megfelelően („biztonságos megőrzés”)[3], – a hulladék jellemzőinek megállapítására, a hulladék kezelésére, kondicionálására és ideiglenes tárolására szolgáló létesítmények felépítése, felújítása, – a meglévő hulladék hasznosítása, kezelése és újrakondicionálása, – a nukleáris anyagok kondicionálása a telephelyen történő tárolásuk vagy harmadik személyeknek való átadásuk céljából, – a nem használt létesítmények leszerelése és a keletkező hulladékkal kapcsolatos hulladékgazdálkodási műveletek elvégzése. 4.1.1. A program állása A program folyamatban van, és az irányítási szerkezetet a korábbi szakértői ajánlásokat követve jelentős mértékben átszervezték. A fő változásokat egy „leszerelési műszaki programvezető” kinevezése jelentette a telephelyen folyó program átfogó koordinációjára, egy külön osztály létrehozása a leszerelési projektek pénzügyi elszámolásainak kezelésére és a sugárvédelmi támogatás átszervezése. A külső vállalatok által végezett tevékenység beszerzésének megkönnyítése érdekében keretszerződéseket hoztak létre a következő hat területen:: a program végrehajtásához nyújtott támogatás, mérnöki tevékenység, hulladékgazdálkodási munkálatok, leszerelési munkálatok, radiológiai laboratóriumi támogatás és külső radiológiai mérések. A teljes programot „projektcsaládokra” osztották. A 2008–2012 közötti időszakban a projektcsaládok a következő lényeges előrelépést érték el: 1. projektcsalád: a hulladékgazdálkodási létesítmények megvalósítása – a folyékonyhulladék-tároló létesítmény üzemelni kezdett, – a hulladék radiológiai jellemzőinek megállapítását végző létesítmények üzemelni kezdtek, – a hulladék betonnal való kondicionálását végző létesítményt már megrendelték, és 2015-ben üzemkész lesz; ezzel párhuzamosan folyamatban van egy megfelelő 5 m3 méretű végleges hulladékcsomag minősítése a kondicionált hulladék számára, – az ideiglenes tárolólétesítmény tervezése és engedélyezése a kondicionált hulladék számára megtörtént, az építése 2011-ben megkezdődött és a tervek szerint 2013-ban befejeződik. 2. projektcsalád: hulladékgazdálkodás – a telephelyről elszállították az összes (15 tonna) használaton kívüli alkálifémet, – a telephelyről elszállítottak közel 1700 nem használt sugárzó forrást, – a különböző épületekben régről jelen lévő technológiai hulladékot szétválogatták (ez a tevékenység folyamatban van, körülbelül 40 %-ával végeztek), jellemzőit megállapították, megfelelően újracsomagolták és külön erre a célra létrehozott „tranzitterületen” kategóriánként tárolják a kondicionálásra várva, – vizsgálatokat végeztek annak felmérése érdekében, hogy a meglévő különböző hulladékcsökkentő eljárásokkal mennyire lehet csökkenteni a különböző hulladékok mennyiségét. 3. projektcsalád: a nukleáris anyagok kezelése – a nem besugárzott nukleáris anyagok körülbelül 90 %-át elszállították a telephelyről, a tulajdonjogukat átruházták, és az anyagokat újrafeldolgozás céljából elszállították az USA-ba és Franciaországba, – a besugárzott nukleáris anyagok ideiglenes tárolására létrehoztak egy központosított raktárt. 4. projektcsalád: a nem használt létesítmények leszerelése – valamennyi leszerelésre kerülő létesítmény tekintetében átfogó radiológiai jellemzési vizsgálatot végeztek, ez a vizsgálat a létesítmények lehetséges szennyeződését vizsgálta tekintettel azok későbbi leszerelésére, – a telephelyen a régi radiokémiai épület (2700 m2) az első nukleáris rendeltetésű épület, amely teljes mértékben leszerelésre került, és amelynek tekintetében feloldották a radiológiai ellenőrzési kötelezettséget. A KKK isprai telephelyén a program a jelentős előrehaladás ellenére le van maradva a 2008-ban tervezett ütemezéshez képest. E késedelmek jelenleg főként a bonyolult szabályozási engedélyezési eljárással függnek össze. 4.1.2. Rendezési megállapodás és következmények Az isprai telephelyen korábban végzett nukleáris kutatási tevékenységekkel, a telephelyen található hosszú távú hulladéktároló-kapacitással és a hulladékátvételi kritériumokkal összefüggő, az előző közleményben azonosított olaszországi kockázatok csökkentése érdekében az Európai Atomenergia-közösség 2009. november 27-én megállapodást írt alá az olasz kormánnyal a következő célból: – az isprai 1. számú reaktor leszerelésével összefüggő felelősségnek az olasz kormányra való átruházásával rendezni a telephelyhez kapcsolódó korábbi kötelezettségeket, – hivatalossá tenni a KKK isprai telephelyén található összes hulladéknak a leszerelési és hulladékkezelési program végére a jövőbeni olasz országos radioaktívhulladék-lerakóba való átszállítását, – korlátozni azt a kockázatot, hogy az olasz hulladékátvételi kritériumok későbbi változása esetén újrakondicionálják a hulladékot. Az olasz kormány azonban hivatalosan még nem hajtotta végre a megállapodást. Emiatt az isprai 1. számú reaktorra vonatkozó engedélyt még nem ruházták át egy olasz üzemeltetőre. 4.2. KKK-Karlsruhe (Németország) A KKK karlsruhei telepén képződő radioaktív hulladékot az ugyanazon a telephelyen található német HDB (Hauptabteilung Dekontaminationsbetriebe) létesítménynek szállítják át, amelynek feladat a kondicionálás és az átmeneti tárolás. Ezenkívül folyamatban van egy, az 1995 előtt elhelyezett hulladéktároló hordók jellemzőinek megállapítását és újrakondicionálást célzó kampány. Erre a külön erőfeszítésre az 1995-ben létrehozott németországi végleges radioaktívhulladék-lerakó (Konrad) hulladékátvételi kritériumainak teljesítéséhez van szükség. A német szabályozó hatóság (Bundesamt für Strahlungschutz vagy BfS) új megközelítést vezetett be a hulladék végleges elhelyezéséért fizetendő pénzügyi hozzájárulás megállapítására a radioaktívhulladék-lerakó építésének, üzemeltetésének és végleges bezárásának irányadó ütemterve alapján. A KKK karlsruhei telephelye az összes német hulladéktermelő számára rögzített elosztási kulcsok szerint maga is megfizeti a részét (1,4 %-ot) a radioaktívhulladék-lerakó folyamatban lévő építésének költségeiből, és a későbbiekben hozzájárul az üzemeltetés, majd a bezárás költségeihez. A 2008–2012 közötti időszakban a KKK karlsruhei telephelye a következő lényeges előrelépést érte el: – jelentős számú használaton kívüli berendezés leszerelése és a régről származó hulladék megtisztítása, – a KKK karlsruhei telephelyén található nem használt nukleáris anyagok tulajdonjoga leltárának befejezése, – vizsgálatok elvégzése annak felmérésére, hogy a HDB-ben nem elhelyezhető, nem használt besugárzott nukleáris anyagok kondicionálása elvégezhető-e. A KKK karlsruhei telephelye a legújabb biztonsági előírásoknak megfelelő, új, tudományos nukleáris laboratóriumok építésére szerzett engedélyt. A nagyobb mértékű radioaktivitással járó tudományos tevékenységek átkerülnek az új laboratóriumokba, amint azok megépülnek. A megmaradó, kis mértékű radioaktivitással járó laboratóriumokat egyesíteni fogják, ezáltal később lehetővé válik a laboratóriumi épületek üresen maradó részének a leszerelése. 4.3. KKK-Petten (Hollandia) A petteni telephelyen képződő radioaktív hulladékot átszállítják a Vlissingenben található COVRA („Centrale Organisatie voor Radioactief Afval“) holland hulladékkezelő szervezet kondicionáló és ideiglenes tárolólétesítményeibe. A nagy fluxusú reaktor (HFR) üzemeltetési engedélyét a KKK 2005 óta átruházta az NRG (Nuclear Research and consultancy Group) nevű holland cégre, amely korábban is üzemeltette a reaktort, amikor még a KKK volt az engedélyes. Ennek következtében egyértelművé vált a nemzeti biztonsági hatóságokkal szembeni felelősség, hiszen az üzemeltető és az engedélyes személye megegyezik. A HFR mindazonáltal továbbra is a Közösség tulajdonában marad (egy, a holland kormánnyal kötött hosszú távú bérleti szerződés keretében), amelyet felelősség terhel a későbbi leszerelésért. A nagy fluxusú reaktorral összefüggő kiegészítő kutatási programban részt vevő tagállamok (Hollandia, Belgium és Franciaország) éves díjat fizetnek, hogy hozzájáruljanak a reaktor jövőbeni leszereléséhez. A KKK tulajdonát képező, régről származó, nem használt kiégett fűtőelemeket körülbelül tíz évig rendszeresen elszállították a telephelyről részben az USA-ba, részben a COVRA-hoz. Az utolsó szállításra 2011 márciusában került sor. 2007-ben szerződés aláírására került sor az NRG-vel a kísérletekből és a nukleáris üzemanyagciklusból régről származó, nagymértékben radioaktív hulladék eltávolításáról és tulajdonjogának átruházásáról. 4.4. KKK-Geel (Belgium) A KKK geeli telephelyén képződő radioaktív hulladékot elszállítják a Desselben található Belgoprocess belga hulladékkezelő szervezet kondicionáló és ideiglenes tárolólétesítményeibe. A KKK geeli szervezeti egységei 2002-ben befejezték leszerelési programjuk kezdeti szakaszát, amely egy gyorsító szétszerelését, valamint korábbi nukleáris laboratóriumok leszerelését és a rájuk vonatkozó radiológiai ellenőrzési kötelezettség feloldását foglalta magában. A KKK geeli szervezeti egységei azóta egyedi szerződéseket kötöttek a nem használt nukleáris anyagok fokozatos eltávolítására. 4.5. A 2008–2012 közötti időszak kiadásai A Bizottság korábbi közleménye a Tanácsnak és az Európai Parlamentnek tartalmazott egy, a 2008 utáni időszakra vonatkozó költségvetési előrejelzést. A KKK teljes leszerelési és hulladékkezelési programjának a 2008–2012 közötti időszakra vonatkozó költségvetési főösszege 124 M EUR2003, ami az inflációval korrigálva 146 M EUR-nak felel meg. A 2008–2011 közötti időszakban végrehajtott és elszámolt, valamint a 2012-re tervezett beszerzések az elszámolások szerint összesen 133 M EUR-t emésztettek fel az előirányzatokból. Ez közel 9 %-kal alacsonyabb a korábban becsült összegnél. Noha az alacsonyabb mértékű felhasználás részben költségmegtakarításnak tulajdonítható, főként a KKK isprai telephelyén folyó program keretében elhalasztott projektek kiadásainak elmaradásával függ össze, mint a fentiekben szerepel. 5. A jövőbeni program átfogó értékelése A KKK négy érintett telephelye az elmúlt két évben felülvizsgálta a leszerelési és hulladékkezelési projekteket és az ezekkel összefüggő költségeket a 2013 utáni időszakra. Ezeknek a mélyreható felülvizsgálatoknak az eredményeit külső szakértők kapták meg átfogó áttekintés céljából (lásd a 4.6. szakaszt). „Az Európa 2020 stratégia költségvetése” című javaslatában (COM(2011)500 végleges), a Bizottság arra tett javaslatot, hogy a leszerelési és hulladékkezelési programra a 2014–2020 közötti időszakra 208 M EUR2011-t bocsássanak rendelkezésre (vagy 212,1 M EUR2012-t, ami folyó árakon 234,3 M EUR-nak felel meg). Az elfogadott végleges költségvetés a 2014–2020 közötti időszakra szóló többéves pénzügyi keretről folyó tárgyalások kimenetelétől függően ennél alacsonyabb is lehet. A telephelyekre vonatkozó részletes táblázatot ennek megfelelően aktualizálták (lásd az 1. MELLÉKLETET), a rá vonatkozó észrevételek pedig az alábbiakban találhatók. Itt olvashatók a programmal kapcsolatos legfontosabb problémák és a megoldásként végrehajtandó intézkedések. 5.1. KKK-Ispra (Olaszország) A KKK isprai szervezeti egységei elvégezték a leszerelési és hulladékgazdálkodási program felülvizsgálatát. Minden folyamatban lévő és jövőbeni projektet felülvizsgáltak, és reális becslést adtak a kapcsolódó költségekre. A különböző projektek megvalósításának ütemezését egy főterv foglalja össze. A KKK isprai szervezeti egységei elkezdték kidolgozni az egyes nukleáris létesítmények részletes leszerelési terveit. A KKK isprai szervezeti egységeinek a 2014–2020 közötti időszakra, valamint a 2020 utáni időszakra vonatkozó költségvetése (lásd az 1. MELLÉKLETET) Az 1. MELLÉKLETBEN található költségvetési táblázat Isprára vonatkozó része a 2008. évi becslések alapján előre jelzett költségbontást és az aktuális, naprakész, inflációval korrigált értékeket foglalja össze (M EUR2012-ban). A 2008-as előrejelzés a fő nukleáris létesítmények tényleges leszerelésének megkezdésével és a hulladékkezeléssel összefüggésben a leszerelési költségek fokozatos emelkedésével számolt a 2014–2020 közötti időszakban. A jelenlegi adatok jóval alacsonyabbak: a 2014–2020 közötti időszakra szóló teljes költségvetés jelenleg 172,9 M EUR2012. Egyes projekteket 2020 utánra halasztanak, a program befejezése pedig 2030-ra várható (a 2008-as előrejelzésben szereplő 2028-as dátum helyett). Ez az átütemezés megnöveli a 2020 utáni időszakra szükséges összköltségvetés főösszegét. A szükséges összeg 332,7 M EUR2012 lesz, amely a fennmaradó leszerelési projekteket (197,0 M EUR2012) fedezi, valamint egy tartalékot (135,7 M EUR2012) a hulladék végleges elhelyezésének jövőbeni díjaira és a rendezési megállapodás feltételei szerinti hulladékátvételi kritériumok esetleges változásaira. A 2008. évi előrejelzéshez képest a KKK-Ispra programjának befejezéséhez (a 2014–2020 közötti és a 2020 után időszakra) szükséges fennmaradó összköltségvetés 8 %-kal emelkedik, 468,3 M EUR2012-ról 505,6 M EUR2012-ra. Ez részben a 2008–2012 közötti időszakban nem megvalósított projektek kiadásai elmaradásának (lásd a 3.5. pontot) és a jövőbeni projektek felülvizsgálatának köszönhető, de az is magyarázza, hogy a létesítmények biztonságos megőrzésével kapcsolatos költségek hosszabb ideig merülnek fel. A program egészének minden további módosítása 5–7 M EUR2012 pluszkiadással jár évente a létesítmények biztonságos megőrzésével összefüggésben. A KKK isprai telephelyének programja: azonosított problémák és intézkedések A KKK isprai telephelyének programjával összefüggő fő problémák és a hozzájuk kapcsolódó intézkedések a következőkben foglalhatók össze: (1) A rendezési megállapodás feltételeinek végrehajtására vonatkozó ütemtervet az olasz kormánynak kell kidolgoznia. Az olasz kormánnyal a rendezési megállapodás aláírására 2009-ben került sor. A megállapodás végrehajtása létfontosságú az isprai telephely leszerelési programjához kapcsolódó bizonytalansági tényezők visszaszorítása érdekében. Noha a tervek szerint az isprai 1. számú reaktor engedélyének átruházására a megállapodás aláírásától számított egy éven belül kellett volna megtörténnie, ennek a fázisnak a végrehajtására még nem került sor. Az Európai Bizottság és a KKK intézkedései: Az Európai Bizottság folyamatos kapcsolatban áll az olasz kormánnyal. A megállapodás végrehajtására várva a KKK már kidolgozott egy elszámolási rendszert az isprai 1. számú reaktor biztonságos megőrzésével összefüggő költségek kiszámítására. (2) A szabályozási ellenőrzési eljárást ésszerűsíteni kell, hogy jobban megfeleljen a KKK isprai telephelye igényeinek. Noha az elmúlt években jelentős előrehaladást sikerült elérni, a KKK isprai telephelyén a program néhány tekintetben le van maradva a 2008-ban tervezett ütemezéshez képest. E késedelmek jelenleg főként a bonyolult szabályozási engedélyezési eljárásnak tulajdoníthatók. A KKK intézkedései: felvette a kapcsolatot az olasz biztonsági hatóságokkal a biztonsági dosszié értékelése időszükségletének pontosabb előrejelzése érdekében. A KKK ezzel párhuzamosan konkrét szervezeti intézkedéseket határozott meg a folyamat javítása érdekében. (3) A KKK isprai telephelyén a hulladék jövőbeni mennyiségével és annak végleges elhelyezésével kapcsolatos költségekkel összefüggően még fennálló bizonytalanságot csökkenteni kell. A jövőbeli leszerelési tevékenységekkel összefüggésben várható hulladékmennyiséget a lehető legpontosabban kell megbecsülni. Ráadásul az olaszországi helyzet miatt az elhelyezési díjak jelenleg még nem ismertek. A hulladék összmennyiségével összefüggő bizonytalanság és az elhelyezési díjakkal kapcsolatos bizonytalanság miatt a 2020 utáni időszakra szóló költségvetésben jelenleg szereplő tartalék jelentős mértékben megváltozhat. A KKK intézkedései: A KKK isprai szervezeti egységei a legtöbb leállított létesítményre vonatkozóan elkezdték kidolgozni a részletes leszerelési terveket. Ezek a tervek részletesebb készletkimutatásokat fognak tartalmazni, ezáltal csökkenti fogják a hulladék mennyiségével összefüggő bizonytalanságot. Ezzel párhuzamosan intenzívebbé vált a kapcsolat a Sogin (Società Gestione Impianti Nucleari) vállalattal, amelynek törvényben rögzített feladata a jövőbeni olaszországi országos radioaktívhulladék-lerakó megvalósítása és üzemeltetése. 5.2. KKK-Karlsruhe (Németország) A KKK karlsruhei szervezeti egységei a folyamatban lévő műszaki megvalósításokkal kapcsolatban szerzett tapasztalatok, valamint a hulladékkezelésért, -tárolásért és elhelyezésért Németországban fizetendő díjak és hozzájárulások alakulása alapján felülvizsgálták a projekttervet. A jövőbeni leszerelési tevékenységekkel kapcsolatban képződő hulladékmennyiségekre vonatkozóan jelenleg csupán általános becslés létezik. A KKK karlsruhei szervezeti egységeinek a 2014–2020 közötti időszakra, valamint a 2020 utáni időszakra vonatkozó költségvetése (lásd az 1. MELLÉKLETET) A 2014–2020 közötti időszakra rendelkezésre álló költségvetés 37,9 M EUR2012. Ennek a költségvetésnek körülbelül a felét (45 %-át) várhatóan a HDB-nek a régről megörökölt hulladék rekondicionálásáért, illetve a BfS-nek a németországi végleges radioaktívhulladék-lerakóért (Konrad) fizetendő díjakra fogják fordítani a fentiek szerint (lásd a 4.2. pontot). Az utóbbiak a jövőbeni hulladékért fizetendő kiadások, amelyeket az eredetileg tervezettnél korábban kell megfizetni. Mivel ez a várható kiadás a 2014–2020 közötti időszakra vonatkozó 2008. évi előrejelzésben még nem szerepelt, a rendelkezésre álló költségvetés túllépésének elkerülése érdekében más projekteket át kell ütemezni. A felülvizsgálat nem érinti a programra (a 2014–2020 közötti és a 2020 után időszakra) vonatkozó fennmaradó összköltségvetést, amely továbbra is 368,2 M EUR2012. A KKK karlsruhei telephelyének programja: azonosított problémák és intézkedések A hulladék mennyiségével és annak végleges elhelyezésével kapcsolatos költségekkel összefüggő bizonytalanságot tovább kell csökkenteni. A 2014–2020 közötti időszakra vonatkozó költségvetés jelentős része a KKK karlsruhei telephelye által a németországi végleges radioaktívhulladék-lerakó megépítéséhez nyújtandó pénzügyi hozzájárulásra fog fedezetet nyújtani. Az építés befejeztével csökkenő kiadások előbb az üzemeléshez, végül a bezáráshoz és a végleges radioaktívhulladék-lerakó hosszú távú biztonságához kapcsolódnak. A költségekkel összefüggő bizonytalanság miatt nehéz éves költségvetést készíteni. A KKK intézkedései: A KKK karlsruhei szervezeti egységei meg fogják vizsgálni, hogy lehet-e javítani a végleges radioaktívhulladék-lerakóval összefüggő díjak finanszírozásának tervezését. 5.3. KKK-Petten (Hollandia) A petteni nagy fluxusú reaktor (2005-ben készült) leszerelési tervét 2011-ben részletesebben aktualizálták és értékelték. A terv a következőkre terjed ki: – a hulladék előzetes eltávolítása a leállítás előtt és adminisztratív előkészítő munka, – a leállítás után az átmeneti időszak körülbelül 3,5 évig tartana, ezalatt lehűlne a fűtőanyag, és eltávolítanák azt, – a tényleges leszerelés szakasza. A leállítást jelenleg 2021-re tervezik, bár ez az időpont csak tervezési célokra szolgál. A leállítás tényleges időpontja még nincs visszaigazolva, elsősorban a gyógyászati célú izotópokat előállító új reaktor (a PALLAS reaktor) építésének ütemezésétől függ. A KKK petteni szervezeti egységeinek a 2014–2020 közötti időszakra, valamint a 2020 utáni időszakra vonatkozó költségvetése (lásd az 1. MELLÉKLETET) A 2012. évi aktualizált költségvetés figyelembe veszi a felülvizsgált leszerelési terv számításait. A felülvizsgálat hozzávetőleg 20 %-kal, 72,6 M EUR2012-ra növeli a nagy fluxusú reaktor leszerelésének becsült összköltségvetését. Ez a növekedés azzal magyarázható, hogy a KKK petteni szervezeti egységei átfogóbb értékelést végeztek, és megfelelő módon figyelembe vették az általános költségeket a leszerelési szakaszban. A becslés nem veszi figyelembe a következőkkel kapcsolatos bizonytalanságot: – a nagy fluxusú reaktor biztonságos megőrzésének biztosítása az üzemelést követő szakaszban, a reaktor leállítása és az engedély átruházása között, – az épületek későbbi lebontása és a telephely helyreállítása, ami befolyásolhatja a KKK költségvetését. A teljes költségvetésben nincsenek továbbá jelentősebb tartalékok az esetleges késedelmekre vagy az ismeretlen tényezőkre. A 2008. évi költségvetési előrejelzésben egy feltevés szerepelt a nagy fluxusú reaktor leszerelésének kezdetére vonatkozóan, mely szerint 2015 a referenciadátum (munkahipotézis). A jelenlegi, aktualizált tervben ez a referenciadátum 2021-re tolódik. Ez magyarázza a költségvetési kiadások eltolódását a 2014–2020 közötti időszakból elsősorban a 2020 utáni időszakba. A terv tartalmaz azonban néhány, a reaktor leállítását előkészítő előzetes kiadást, főként a jövőbeni leszerelésre tekintettel végzendő radiológiai jellemzés céljából. Mivel a leállítás napja még nincs véglegesen kitűzve, a költségvetés elkerülhetetlenül módosulni fog, ha a dátumot előbbre hozzák vagy elhalasztják a jelenleg tervezett dátumhoz képest. Mint a 4.3. pontban szerepel, a kiegészítő program hozzájárul a nagy fluxusú reaktor számára elkülönített leszerelési alaphoz. A hozzájárulás értéke legalább 800 000 EUR/év, és 2011 végén az alap teljes összege 13,9 M EUR volt. A KKK petteni telephelyének programja: azonosított problémák és intézkedések A KKK petteni telephelyének programjával összefüggő bizonytalansági tényezők és a mérséklésükre hozott intézkedések a következőkben foglalhatók össze: – a tervek szerint a reaktor jövőbeni leállítását követően az engedély az átmeneti időszak végén visszakerül az NRG-től az Európai Bizottsághoz. Fontos, hogy egyértelműen definiálják, hogy az engedély átruházásakor melyek a két fél, az Európai Bizottság és az NRG kötelezettségei, és melyek a létesítmény átvételének feltételei. – A Közösség és a holland kormány közötti megállapodás szerint a telephelynek az Európai Bizottság általi visszaszolgáltatáskor az átvételkori állapotában kell lennie. Ez azt jelenti, hogy a megállapodás nem tesz kifejezett említést arról, hogy melyik fél felelőssége a bontás és a telephely helyreállítása. A KKK intézkedései: a KKK tovább fogja tanulmányozni és fel fogja mérni a telephelynek a leállításkor és a leszerelés végén fennálló állapotával összefüggő lehetséges következményeket. A KKK arra fog törekedni, hogy hivatalos megállapodásokat dolgozzon ki az érintett felekkel. 5.4. KKK-Geel (Belgium) A KKK geeli szervezeti egységei aktualizálták a nukleáris létesítményeik átfogó leszerelési tervét. A terv részletes leltáron alapul, és tartalmazza a tervezett leszerelési tevékenységek becslését, az anyagok és termelődő hulladék mennyiségét és típusát, beleértve a vonatkozó költségeket. Az IRMM egy átfogó telephely-fejlesztési tervet is kidolgozott, amely a jövőbeli felújításokat és építkezéseket ismerteti. E terv szerint megépül egy új, korszerűsített nukleáris épület (a beruházás becsült összege: 10 M EUR). A létesítmény átveszi a telephely legrégibb létesítményének tevékenységeit, és lehetővé teszi nukleáris referenciamérések végzését és referenciaanyagok előállítását a legmagasabb szintű biztonsági előírásoknak megfelelően. A KKK geeli szervezeti egységeinek a 2014–2020 közötti időszakra, valamint a 2020 utáni időszakra vonatkozó költségvetése A 2012. évi aktualizált költségvetés figyelembe veszi a felülvizsgált leszerelési terv számításait. Amint megépül az új nukleáris létesítmény, a tervek szerint 2020-ban megkezdődik a régi létesítmény leszerelése. A 2020 utáni időszakra extra tartalékot irányoztak elő az új nukleáris létesítmény jövőbeli leszerelésére (a becsült leszerelési költség: 3,4 M EUR). Ez magyarázza, hogy az összköltségvetés 8,6 %-kal, 42,8 M EUR2012-ra emelkedett. Ez az összköltségvetés egy közelítő becslés, amely nem tartalmaz jelentősebb tartalékokat az esetleges késedelmekre vagy az ismeretlen tényezőkre. 5.5. Összesített költségvetés a KKK összes telephelyére A KKK négy telephelyére megállapított költségbecslések alapján elkészült a KKK konszolidált összköltségvetése a leszerelési és hulladékkezelési program fennmaradó részére (lásd az 1. MELLÉKLETET). A konszolidált táblázat szerint a fennmaradó időszakra vonatkozó költségvetés összege 989,2 M EUR2012. A legutóbbi közleményhez viszonyítva a becslés 6 %-kal emelkedett (az inflációt meghaladó nettó emelkedés). Mint fentebb is szerepel, a növekedés elsősorban annak a következménye, hogy a KKK-Ispra projektjeinek elhalasztása miatt hosszabb időn keresztül merülnek fel a biztonságos megőrzéssel kapcsolatos költségek. Ha kizárólag a 2014–2020 közötti időszakot vesszük figyelembe, a 212,1 M EUR2012 (vagy folyó áron 234,3 M EUR) rendelkezésre álló költségvetés jóval alacsonyabb, mint a 2008. évi előrejelzés, és amint az már korábban említésre került, az elfogadott végleges összeg a 2014–2020 közötti időszakra szóló többéves pénzügyi keretről folyó tárgyalások kimenetelétől függően ennél alacsonyabb is lehet. 5.6. Külső értékelés Jelenleg egy, a leszereléssel és a hulladékkezeléssel foglalkozó független szakértői csoport ad tanácsot a KKK-nak a leszerelési és hulladékkezelési program irányításával kapcsolatban. A testület különböző tagállamokból származó európai szakértőkből áll, és évente kétszer ülésezik. Három, ebből a független szakértői csoportból származó nemzetközi szakértő végzett értékelést 2011 áprilisa és 2012 áprilisa között. A KKK négy érintett telephelye beszámolt fő eredményeiről, és aktualizálta a program további részére vonatkozó felülvizsgálatot. A szakértők a felülvizsgálat alapján egy sor észrevételt és ajánlást fogalmaztak meg. A felülvizsgálati jelentés a következőket állapítja meg: „A KKK kérésére a leszereléssel és a hulladékkezeléssel foglalkozó független szakértői csoport három külső szakértője felülvizsgálta a négy nukleáris telephely leszerelési és hulladékgazdálkodási programját. Értékelték a jelenlegi tevékenységeket és a jövőbeli leszerelési terveket, beleértve a különböző projektek hiánytalanságát, koherenciáját és megvalósíthatóságát, valamint az előirányzott költségvetéseket és a korábbi közleményekben bemutatott korábbi becslésektől való eltérések okait. A szakértők összességében arra találtak bizonyítékot, hogy a különböző telephelyeken folyó tevékenységek némi késéstől eltekintve jó úton haladnak, és a jövőbeli leszerelésre vonatkozó tervek és költségbecslések koherens módon lettek kidolgozva, noha megfogalmaztak néhány ajánlást a javításukra, főként az adott területen kialakult nemzetközi tapasztalat alapján. A szakértők arra hívják fel a figyelmet, hogy a költségvetési adatok sok esetben a legjobb becslésre épülő feltételezéseken alapulnak, és semmilyen vagy csak kevés tartalékot tartalmaznak a bizonytalanságok fedezetére. Ez különösen a hosszabb távra tervezett projektekre igaz (2020 utáni időszak). A szakértők megállapították, hogy megállapodás aláírására került sor az olasz kormánnyal, amely jelentősen csökkenti az isprai telephelyen a régről származó közös kötelezettségekkel, a hulladéknak a telephelyről való jövőbeni elszállításával és a hulladékátvételi kritériumokkal összefüggő kockázatokat, de az is alapvető jelentőségű, hogy e megállapodást végrehajtsák. A szakértők azt is megállapították, hogy megtörtént a petteni nagy fluxusú reaktor jövőbeni leszerelésére vonatkozó terv átfogóbb és részletesebb felülvizsgálata, noha a reaktor végleges leállításának és azt követő leszerelésének dátumát még nem tűzték ki. A szakértők azt ajánlják, hogy tegyék meg a szükséges lépéseket annak tisztázására, hogy melyek az érintett felek kötelezettségei, valamint annak megállapítására, hogy melyek a reaktor átvételére vonatkozó feltételek a jövőbeli leszerelés elején és végén. A felülvizsgálatra vonatkozó általános megállapításként a szakértők annak fontosságát hangsúlyozzák, hogy részletesen mérjék fel a leszerelés során várhatóan képződő hulladékot, és vizsgálják tovább, hogy milyen irányítási és technikai intézkedésekkel lehet korlátozni a mennyiségüket. Ez legalábbis mérsékelni fogja a jövőbeni elhelyezésük költségeivel összefüggő, függőben lévő bizonytalanságokat.” A fent bemutatott aktualizált terv figyelembe veszi a felülvizsgálat eredményét, és mérséklő vagy javító intézkedéseket is meghatároz (lásd a 4.1–4.5. pontot). 6. A KKK Kormányzótanácsának tájékoztatása A Kormányzótanács tájékoztatást kapott a Bizottság által a Tanácshoz és az Európai Parlamenthez intézett, a KKK nukleáris létesítményeinek leszerelésére és a radioaktív hulladék kezelésére irányuló program előrehaladásáról szóló közlemény tervezetéről. A közleménytervezettel összefüggésben a kormányzótanács: – teljes támogatásáról biztosította a Bizottságot azon erőfeszítése tekintetében, hogy a KKK különböző nukleáris telephelyeinek (Ispra, Karlsruhe, Petten és Geel) legmagasabb szintű biztonságát és védelmét biztosítsa, – felkérte a tagállamok megfelelő hatóságait, hogy a hatáskörükbe tartozó területeken hozzanak meg minden szükséges intézkedést és döntést annak érdekében, hogy – különösen az isprai rendezési megállapodás tekintetében – megkönnyítsék a nukleáris leszerelési folyamatot a KKK nukleáris telephelyein, amely hosszú távú folyamat ugyan, de nem szenvedhet késedelmet, – felkérte a KKK-t, hogy kétévente nyújtson be jelentést a leszereléssel kapcsolatban elért eredményekről. 7. Következtetés A KKK leszerelési és hulladékkezelési programjának végrehajtásáról 2009-ben kibocsátott legutóbbi közlemény óta jelentős eredményeket sikerült elérni. A fő figyelmet a KKK isprai telephelye kapta, ahol véglegesítették az első nagy létesítmény leszerelését, a radioaktív hulladék és a nukleáris anyagok eltávolítását, több, a hulladék jellemzőit megállapító létesítmény elindítását és az ideiglenes tárolólétesítmény építésének megkezdését. A kockázatmérséklő stratégia több, a belső szervezettel összefüggő előrelépést tett lehetővé, valamint hozzájárult ahhoz, hogy 2009. november 27-én rendezési megállapodás aláírására kerüljön sor az Európai Atomenergia-közösség és az olasz kormány között az isprai telephelyen. A KKK intézkedéseket hoz, hogy leküzdje a még meglévő korlátozó körülményeket, amelyek főként a rendezési megállapodás végrehajtására vonatkozó ütemtervhez, a KKK isprai telephelyén a bonyolult engedélyezési folyamat által okozott késésekhez, a különböző telephelyeken várhatóan képződő hulladékhoz és annak végleges elhelyezéséhez, valamint a KKK petteni telephelyén található nagy fluxusú reaktor későbbi leállítását követő átruházás feltételeihez kapcsolódnak. A program aktualizált értékelése alapján a KKK 2013 utáni teljes leszerelési és hulladékkezelési programjának teljes becsült összege 989,2 M EUR2012. A KKK leszerelési és hulladékkezelési programjának irányító bizottsága folyamatosan figyelemmel kíséri a leszerelésre vonatkozó stratégiákat, valamint a kiadások alakulását, amelyeket rendszeresen szakértői értékelésnek is alávetnek. A kiégett fűtőelemek és a radioaktív hulladékok felelősségteljes és biztonságos kezelését szolgáló közösségi keret létrehozásáról szóló, 2011. július 19-i 2011/70/Euratom tanácsi irányelv arra kötelezi a tagállamokat, hogy hozzák létre és 2015 augusztusáig küldjék meg a Bizottságnak a joghatóságuk alá tartozó kiégett fűtőelemek és radioaktív hulladékok kezelésére vonatkozó, a keletkezéstől a végleges elhelyezésig terjedő nemzeti programokat. A KKK úgy véli, hogy a nemzeti programok kidolgozása hozzájárul a hulladékátvételi kritériumokkal és a költségbecslésekkel összefüggő bizonytalanságok csökkentéséhez. 1. MELLÉKLET: A program költségei és ütemezése || KKK-Ispra || KKK-Karlsruhe || KKK-Petten || KKK-Geel || KKK összesen || 2008. évi előrejelzés || 2012. évi aktualizált terv || 2008. évi előrejelzés || 2012. évi aktualizált terv || 2008. évi előrejelzés || 2012. évi aktualizált terv || 2008. évi előrejelzés || 2012. évi aktualizált terv || 2008. évi előrejelzés || 2012. évi aktualizált terv || 2012. évi aktualizált terv* Év || (M EUR2012) || (M EUR2012) || (M EUR2012) || (M EUR2012) || (M EUR2012) || (M EUR2012) || (M EUR2012) || (M EUR2012) || (M EUR2012) || (M EUR2012) || (aktuális, M EUR) 2014 || 35,1 || 23,9 || 5,4 || 5,9 || || 0,5 || || || 40,5 || 30,3 || 31,5 2015 || 39,5 || 24,1 || 5,4 || 6,0 || 6,1 || 0,2 || || || 51,0 || 30,3 || 32,2 2016 || 34,9 || 24,5 || 5,4 || 5,8 || 6,1 || || || || 46,4 || 30,3 || 32,8 2017 || 37,2 || 25,1 || 5,4 || 5,2 || 9,1 || || || || 51,7 || 30,3 || 33,4 2018 || 27,7 || 25,3 || 5,4 || 5,0 || 9,1 || || || || 42,2 || 30,3 || 34,1 2019 || 47,5 || 25,3 || 5,4 || 5,0 || 9,1 || || || || 62,0 || 30,3 || 34,8 2020 || 57,9 || 24,7 || 4,6 || 5,0 || 9,1 || 0,2 || || 0,4 || 71,6 || 30,3 || 35,5 2014–2020 összesen || 279,8 || 172,09 || 37,0 || 37,9 || 48,06 || 0,9 || || 0,4 || 365,4 || 212,1 || 234,3 2020 után || 188,5 || 332,7 || 331,2 || 330,3 || 12,1 || 71,7 || 39,4 || 42,4 || 571,2 || 777,1 || Összesen (> 2013) || 468,3 || 505,6 || 368,2 || 368,2 || 60,7 || 72,6 || 39,4 || 42,8 || 936,6 || 989,2 || * Az elfogadott végleges összeg a 2014–2020 közötti időszakra szóló többéves pénzügyi keretről folyó tárgyalások kimenetelétől függően ennél alacsonyabb is lehet. A program költségeiről szóló aktualizált közleményt a Bizottság a 2014–2020 közötti időszakra vonatkozó többéves pénzügyi keretre vonatkozó csomag végleges elfogadását követően nyújtja be az Európai Parlamentnek és a Tanácsnak. [1] A Bizottság Közleménye a Tanácsnak és az Európai Parlamentnek - A nukleáris létesítmények leszereléséről és a radioaktív hulladék kezeléséről: Az Euratom-Szerződés alapján a Közös Kutatóközpont (KKK) által végzett tevékenységből fakadó nukleáris kötelezettségek teljesítése – COM(2008) 903 végleges, 2009. január 12. [2] A Bizottság Közleménye a Tanácsnak és az Európai Parlamentnek - A nukleáris létesítmények leszereléséről és a radioaktív hulladék kezeléséről: Az Euratom-Szerződés alapján a Közös Kutatóközpont (KKK) által végzett tevékenységből fakadó nukleáris kötelezettségek teljesítése – COM(2008) 903 végleges, 2009. január 12. [3] Ennek keretében a leállított létesítményeket biztonsági és védelmi szempontból kielégítő állapotban kell tartani, figyelemmel a létesítmények elöregedésére és a nemzeti, illetve nemzetközi biztonsági előírások változásaira; ez a műveletsor megelőzi a létesítmények leszerelését.